NATO Afg‘oniston prezidentligiga nomzodlarni saylov komissiyasining qarorlarini hurmat qilishga chaqirdi

NATOning Afg‘onistondagi vakili Nikolas Keyning ma’lum qilishicha, mamlakat prezidentligiga nomzodlar Mustaqil saylov komissiyasining qarorlarini tan olishi kerak. Bu haqda “Afganistan.ru” xabar berdi.
Londonda bo‘lib o‘tgan matbuot anjumanida chiqish qilgan NATO vakili Afg‘oniston prezidentligi saylovi bilan bog‘liq siyosiy inqirozga e’tibor qaratdi.
Ayni paytda Afg‘onistonda ovozlar qayta hisoblab chiqilmoqda. Mamlakatning ko‘plab viloyatlarida esa saylov huquqi buzilishiga qarshi norozilik namoyishlari bo‘lib o‘tmoqda.
Afg‘oniston prezidentligiga nomzodlarning ko‘pchiligi Mustaqil saylov komissiyasining qarorini noqonuniy deb hisobladi, bunda ular huquqbuzarlik alomatlari bo‘lgan 300 mingta ovoz bekor qilinmaganiga e’tibor qaratgan. Bundan tashqari, saylov komissiyasi kuzatuvchilarning so‘rovlarini e’tiborsiz qoldirdi va shikoyatlarni komissiyaga jo‘natishni taklif qilgan holda jarayonni davom ettirdi.
Nikolas Key ovozlarni qayta hisoblash jarayonida, shu jumladan, MSK va prezidentlikka nomzodlar o‘rtasidagi munosabatlar doirasida axborot ochiqligi zarurligini tan oldi.
Diplomat prezidentlikka nomzodlar tomonidan qilingan koalitsion hukumat tuzish haqidagi taklifga qarshi chiqdi va yangi hukumat prezidentlik saylovi g‘olibi tomonidan tuzilishi kerakligini ta’kidladi.